FLERE BØRN PÅ SYRE NU! - Det kanoniske potentiale i 70’er-avantgardens børnebogsexil
Forfattere: Lars Bukdahl
Tidsskrift: passage (2005-04-01)

nale

## FLERE BØRN PÅ SYRE NU!

Det kanoniske potentiale i 70'er-avantgardens børnebogsexil

## Lars Bukdahl

Jeg har længe mumlet om fænomenet i avisen og andre steder, men lad mig her og nu én gang for alle og med al ønskelig tydelighed fastslå det faktum, at ikke bare 70 'ER-AVANTGARDEN vildt meget findes, i helt overvældende grad findes tillige 70 'ERAVANTGARDENS BØRNEBOGSEXIL. Lad mig endvidere vove den påstand, at 70 'ER-AVANTGARDENS  BØRNEBOGSEXIL  er  den  vigtigste  og  i hvert fald lykkeligste begivenhed i dansk børnelitteratur i epoken mellem Halfdan Rasmussens børnerim  og  Bjarne  Reuters  Bertram-bøger  (at  flere af eksileringerne først (for alvor) fandt sted et godt stykke oppe i firserne, er så en anden sag, se nedenfor).

Hvad er 70 'ER-AVANTGARDEN? En broget flok digtere debuterende fra slutningen af 60'erne og et lille stykke op i 70'erne, yngre end eller forskudt fra '65-generationen, konkretisterne og systemdigterne (Johs. L. Madsen, der er med for en kort bemærkning nedenfor, nåede lige at være regelret konkretist, før  han  droppede  totalt  ud  (og  turnede  helt  in)). Stjernerne var og er navne som Henrik Bjelke, Rolf Gjedsted,  Vibeke Grønfeldt, Marianne Larsen, Peter Laugesen, Henning Mortensen, Henrik Nordbrandt, Kirsten Thorup  og  Dan Turèll,  som  alle  strålede mere  eller  mindre  klart  gennem  kummerligheden i  selve  70'erne,  og  som  guderne  skal  vide,  at  jeg elsker højt alle som en (både Gjedsted, Larsen, Mortensen og Nordbrandt har skrevet glimrende børnebøger, og tænk hvis nogen turde læse Dan Turèlls crazy  og  viise  rim  &amp;  remser  som  børnelitteratur, tænk hvis Laugesen gad skrive en børnebog). Her skal imidlertid ses nærmere på den ikke lille knaldtalentfulde flok, der grundet de (litteratur)politiske konjunkturer havde urimeligt svært ved at gøre sig synlige i selve 70'erne, flere udkom kun med hæfter på  f.eks.  Jorinde  &amp;  Joringel  og  publicerede  kun  i undergrundstidsskrifter med Poul Borums Hvedekorn som den store Noas  Ark af en undtagelse (for ikke at forvirre billedet, nævner jeg ikke navne på usynlige ikke-børnebogsexilerede  70'er-avantgardister,  men de ved, at jeg ved, hvem de er, og at retfærdigheden (derfor) nok skal tilsmile dem!).

Selvom det i sagens natur er svært at bevise, er der  for  mig  at  se  ingen  tvivl  om,  at  den  voksenlitterære  usynlighed  udgjorde  en  af  de  væsentligste bevæggrunde til, at så opsigtsvækkende mange vægtige forfattere i 70 'ER-AVANTGARDEN gik i BØRNEBOGSEXIL. En mindst lige så væsentlig årsag er naturligvis, at det voksenlitterære projekt med dets  syrede  snurrighed  og  finurlige  fabuleren  helt naturligt (og kunstfærdigt) rimede på et børnelitterært projekt. Men jo et andet børnelitterært projekt end den store kulturradikale generations jazzy opbyggelige, de nærmeste valgslægtskaber er i stedet de  engelske  nonsensdigtere,  Lewis  Carroll  og  Edward Lear, og så lige akkurat den nonsensiske, anarkistisk sproglegende halvdel af Halfdan Rasmussen (forleden faldt jeg på Københavns Hovedbibliotek over billedbogen Klatteradat ,   1978, hvor Halfdan rimer rimelig flippet til blækklattegninger af Kaj Mathiessen, hold kæft, hvor er den god, tjek den ud!), se i øvrigt Peter Mouritzens lille artikeludvalg Til te hos hattemageren ,  1985, det tætteste vi kommer på en poetik for 70 'ER-AVANTGARDENS BØRNEBOGSEXIL.

Dette kan og skal (desværre) ikke være den store afhandling  eller  bare  artikel  om 70 'ER-AVANTGARDENS  BØRNEBOGSEXIL.  Det  er  bare  et allerede temmelig langt enquete-svar. Jeg har derfor valgt at være effektiv og for hver af mine syv nominerede  BØRNEBOGSEXILEREDE 70 'ERAVANTGARDISTER opremse fakta om forfatterskabet  og  kort  karakterisere  og  citere  fra  seneste børnebog. Grunden til, at jeg ikke laver en nagelfast kanonliste  er  dels,  at  flere  af  forfatterskaberne  og værkerne simpelthen først skal opdages og bruges, dvs. læses grundigt lystigt af både børn og voksne, før man kan udtale sig nærmere, og dels lidt mere pinligt, at der er ret meget, jeg selv endnu ikke har læst, især er jeg svag på Peter Mouritzen og Claus Senderovitz, men jeg skal nok komme efter det, skal jeg. På  T orben  W einreichs lister over (til folkeskolen) anbefalet 'børne- og ungdomslitteratur 1960-1990' og 'børnelitteratur 1960-1990' i pamfletten Kanon. Litteratur  i  folkeskolen ,   2004,  medtages  kun  den  senest debuterede (men klart mest succesfulde) BØRNEBOGSEXILEREDE 70 'ER-AVANTGARDIST Louis  Jensens  børnebogsdebut Krystalmanden .   Det er  naturligvis  muligt  at  argumentere  for,  at  ikkeavantgardisten Flemming Quist-Møllers (sandt nok udødelige) billedbog Cykelmyggen Egon ,  medtaget på Weinreichs liste,  er  et  exil-urværk  (om  jeg  så  må sige!) uden for nummer. Min egen liste starter pga. det velsigende alfabet med pioneren Knud Holten.

BØRNEBOGSEXILEREDE 70 'ER-AVANTGARDIST  NR. 1 :   KNUD HOLTEN, f. 1945, voksenbogsdebut med romanen Den ualmindelige kat ,  1966, børnebogsdebut med syre-fortællingen Kaspers rejse til  de  Mærkelige  Væseners  Land ,   1969,   vekslede  i  70'erne ligeligt mellem voksen- og børnebøger (især udflippede fortællinger), har fra og med firserne fortrinsvis skrevet børnebøger (serien Alex på eventyr ), seneste børnebog: Alex på eventyr bind 6, Flamme-Øglens Tåre ,   1999, en løsagtigt fabulerende, hyper-preciøst skrevet  monster-skrøne,  der  myldrer  med  mærkelige væsener, f.eks. Hypdangbok'en (som deler navn med et skuespil af Jess Ørnsbo!):

Alex Morgenstjerne havde stået ansigt til ansigt med en del uhyrlige skabninger i sit liv - men aldrig havde han set noget på én gang så modbydeligt, grotesk og skrækindjagende som det væsen, der nu kom brasende ned gennem trækronerne og landede få meter fra ham.

Det var over to meter højt og havde bulnende, farveløse menneskeøjne i et kolossalt, fladtrykt hoved, placeret direkte på kroppen - der både lignede og stank som en kødklump i stærk forrådnelse. Idet monstrummet satte sine tre billeagtige ben i græsset svirpede det lynsnart et par gennemsigtige vinger sammen, som var de rullegardiner, og lod med en metallisk hvinen nogle sorte dækvinger glide om sig som et panser. Tre ligblege fangearme, tæt besat med sugekopper, fimrede på hver side af munden, som ikke så ud af andet end et slimdryppende hul - men da væsenet i næste nu spærrede den vidt op, vældede en lang, svullen tunge fra svælget, hvor nogle skinnende, savtakkede tænder roterede i rasende fart som en djævelsk affaldskværn.

(Om Holtens børnebøger jf. i øvrigt min artikel  'At styre en lyre på syre. Dansk syredigtning 1969-75', Passage 46, 2003)

BØRNEBOGSEXILEREDE 70 'ER-AVANTGARDIST  NR. 2 :   LOUIS  JENSEN,  f.  1943,  voksenbogsdebut  med  digthæftet Bremsen  i  bund ,   1973, børnebogsdebut  med  den  allegoriske  børneroman Krystalmanden ,   1986,  skrev  udelukkende  voksenbøger/hæfter  i  70'erne,  har  fra  og  med  midtfirserne fortrinsvis skrevet børnebøger (af alle slags, romaner og billedbøger og læse let, fremhæves skal de brandoriginale  firkanttekster  i  bindene  med  100 historier),  seneste  børnebog:  H.C.  Andersen-monografien Tinhjerte  og  ællingefjer ,   2004,  hvor  Jensen spejler sin egen vilde renfærdighed i Andersens og med sprød pædagogik fortæller om liv &amp; frem for alt værk, f.eks. sådan her:

Min far er gået hen til reolen. Han leder. Han hører ikke, hvad jeg tænker.

'At skrive betød alt for ham. Hør, hvad han skrev i dagbogen: Drømt at jeg skrev og Bogstaverne stak Ild i Papiret.'

'Drømte han det?' spørger jeg.

'Ja, der var virkelig noget på spil. Bogstaverne satte ild til papiret.  Ligesom der gik ild i tinsoldaten og danserinden af papir. De blev jo forvandlet af ilden. Du husker tinhjertet? På samme måde bliver vi forvandlet, når vi læser H.C. Andersen. Ilden står op fra papiret og ind i vores hjerter. '

## H.C.  Andersen  er  en  BØRNEBOGSEXILERET 1830 'ER-AVANTGARDIST!

BØRNEBOGSEXILEREDE 70 'ER-AVANTGARDIST NR. 3 :  JOHANNES L. MADSEN, 1942-2000, voksenbogsdebut med a b se digte ,  1965, børnebogsdebut med billedbogen Godmorgen Jord - din gamle forvandlingskugle ,  1969 (opsamlet med illustrationer i JLM Johannes L. Madsen Samlede ,  2003) anden og sidste børnebog: Læs igen bog ,  1983 (opsamlet uden illustrationer i JLM Johannes L. Madsen Samlede ,  2003), en samling mere eller mindre maskinelt udsyrende julelege (de fleste skrevet i begyndelsen af 70'erne), f.eks. 'Lad os prøve at gøre noget tosset':

lad os folde en fodboldbane sammen og bruge den som lommetørklæde

lad os bombardere en hel by med blommer

lad os drikke Atlanterhavet og spytte fiskene ud i et vandglas

lad os sætte os på  stole på en gang

lad os plukke hyldebær af en høne

lad os pakke hele jordkloden ind i sølvpapir

lad os prøve at give alle mennesker en banan i øjet

BØRNEBOGSEXILEREDE 70 'ER-AVANTGARDIST NR. 4 :  VIGGO  MADSEN, f.  1943,  voksenbogsdebut med romanen En brandmand på to hjul ,  1966, børnebogsdebut  med  serie-starten Detektivklubben  på sporet ,   vekslede  i  70'erne  ligeligt  mellem  voksen-  og børnebøger (serien Detektivklubben ),  har fra og med firserne fortrinsvis  skrevet  voksenbøger,  seneste  børnebog: Boffels Hotel ,  1998,  en billedbog uden billeder,  der oplister en perlerække påhitsomt udtænkte brande:

=

© Rasmus Juul og Peter Mouritzen Hr. Pippeli-Poul  , Apostrof I en fuglerede under taget bor et par tyvagtige skader, som har snuppet den amerikanske gæsts guld-lighter.

Når de hakker løs på den med deres næb springer flammen frem og antænder reden. Boffel maser sig op af den lange stige med en branddasker i hånden.

BØRNEBOGSEXILEREDE 70 'ER-AVANTGARDIST NR. 5 :  ESKE K. MATHIESEN, f. 1944, voksenbogsdebut med digtsamlingen Fra spætternes have , 1976,  børnebogsdebut  med  den  picareske  børneroman Henrich  Hundekoks  bedrifter ,   skrev  i  70'erne og 80'erne fortrinsvis voksenbøger, har fra og med 90'erne vekslet ligeligt mellem voksen- og børnebøger (særligt billedbøger, men også et par børnedigtsamlinger (opsamles i ESKE Eske K. Mathiesen Forsamlet  poesi ,   2005))  seneste  børnebog:  billedbogen Den punkterede nisse ,   illustreret af Ursula Seeberg, 2004, et lystigt karnevalistisk stykke kunst-folkloristik, her et uddrag:

En  aften,  netop  da  solen  lå  som  en  stor  bold  på  den  sorte hede, kom manden hjem fra  Viborg. Ravnen var hoppet ham i møde. Den ville vist fortælle ham noget. Og så fik han øje på en nisse, der sad på stengærdet og vippede med træskoene på tåspidserne. Manden nikkede:

'Værsgo!  Kom med indenfor. Jeg  er  sulten  og  skal  have noget at spise. Du kan spise med.'

'Tak,' svarede nissen, hoppede ned fra gærdet og gik med ind.

De fik både spegesild, pølse, brød og øl. Nissen kunne lide maden og spiste godt.

Konen og de tre katte skulede efter ham, mere og mere ondt, jo flere bidder han stoppede i munden. De var bange for, at der skulle gå noget fra dem. Til sidst kunne nissen ikke mere:

'Tak for mad', sagde han, bøvsede, så det rallede, og klappede sig på maven, så det klaskede: 'Jeg tror jeg bliver her. '

BØRNEBOGSEXILEREDE 70 'ER-AVANTGARDIST NR. 6 :  PETER MOURITZEN, f. 1946, voksenbogsdebut med digthæftet Den fortryllede rose ,   1969, debut med børneromanen Det er jo  løgn,  Leif ,   1981 skrev  i  70'erne  udelukkende  voksenbøger,  har  fra og med 80'erne fortrinsvis skrevet børnebøger (og såvel  børneromaner og -noveller (gerne af gotisk/ fantastisk art) som billedbøger (de senere år meget gerne pjanket rim &amp; remsende), seneste børnebog: billedbogen Hr. Pippeli-Poul ,   illustreret af Rasmus Juul (den stærke, unge illustratorgeneration har samarbejdet  optimalt  med  de  BØRNEBOGS  EXILEREDE 70 'ER-AVANTGARDISTER),  en  fritløbende  og overgiven rim &amp; remse-fabel, her et uddrag:

Hr. Pippeli-Poul vipped' grenen væk og maved' sig længere frem. Det han så, fik hans blod til at fryse til is og ham selv til at ønske sig hjem.

Han befandt sig midt i en skyttegravskrig i et slag mellem hunde og katte. De skød med kanoner, med kødben og fisk, og råbte som var de besatte:

'Er du hund?' råbte hundene, fra deres hul. Og fra kattene lød: 'Er du kat?' Hr. Pippeli-Poul lå på maven og skreg: 'Skyd ikke! Jeg jagter en skat!'

BØRNEBOGSEXILEREDE 70 'ER-AVANTGARDIST  NR. 7 :   CLAUS  SENDEROVITZ,  f.  1947, voksenbogsdebut med tekstsamlingen Gå i dybden, spring  ned  i  kviksandet ,   1969,  børnebogsdebut  med den fantastiske fortælling To opdagelserejsende ,   1981, skrev i 70'erne udelukkende voksenbøger, har fra og med 80'erne fortrinsvis skrevet børnebøger (særligt billedbøger), seneste børnebog: børneromanen Den helt rigtige far ,  illustreret af Lisbet Stevens, en munter forvridning (med gyser-indslag) af gammel socialrealistisk  traver  (mor og datter leder efter en far), her et uddrag:

Da de havde tømt kopperne, sagde kongen noget mere. Josefine havde gættet, hvad han sagde, inden giftemesteren oversatte det. Kongen syntes, de var sjove, søde og smukke - og han sagde ja til at mor skulle være hans næste kone.

Det var sikkert meningen, at man så skulle sige tak. Men Josefine prøvede en sidste ting. Hun rakte tunge ad kongen. Det gjorde ham tilsyneladende i vældig godt humør.

Mens giftemesteren  førte  dem  ud  af  tronsalen,  roste  han Josefine.  'Hos os er det en stor høflighed at række tunge! Hvor vidste du dog det fra?'

Læs løs og læs tæt og læs højt, kanonen er fuld af krudt og syre!

(Og så kom jeg på falderebet i tanke om endnu et  exil-pioner- og ur-værk, Vi bor i Danmark. Nye digte og sange for børn ,  1969, redigeret af ingen ringere end Poul Borum, Per Aage Brandt og Hans-Jørgen Nielsen  og  indeholdende  hele  to  tekster  af  Peter Laugesen, den ene, 'Jeg hedder Peter', slutter sådan her, lige ud af landevejen for en gangs skyld, thi også det er et trip:

Sommetider kommer der

en  mand  med  en  hestevogn  og  siger  DAW .  Vi  bor  på en bakke og vi er

sommetider bange for at hesten skal få vognen op i røven når han kører

ned ad bakken.  Vi ved godt der er SOLIDE  TRÆSTÆNGER på, som er spændt

fast til hestens flanker, men alligevel ku det godt være de smeltede

i  solen eller sådan noget. Vi bor firs meter over havets overflade

og er ikke så langt fra  solen  som  dem  der  ikke  bor  så  højt oppe så der

blir enormt varmt når solen skinner om sommeren. Her er ugler

og mus

og ræve

og fasaner

og en masse fugle)